Birgitte Josefsen (V), 2011-01-14:
Venstre vil gerne takke Dansk Folkeparti, fordi de rejser debatten om organdonation.
Det er et vigtigt emne, som vi ikke kan drøfte for tit.
Det er bare sådan nu, heldigvis, at flere godt kan se, at man bliver nødt til at forholde sig til problemstillingen, og derfor kan vi jo konstatere, at flere og flere får foretaget en afklaring af, om de ønsker at være organdonor eller ej.
I Venstre er det sådan, at vi både respekterer og accepterer det valg, den enkelte træffer.
Det handler for os ikke om, om man vælger at sige ja eller nej.
Det, der er afgørende, er, at man får truffet et valg.
I dag handler det så om at få opstillet nogle målsætninger og nogle måltal, og vi synes, det er positivt, at vi kommer til at fokusere på emnet organdonation.
Det bevirkede, at man også ad den vej fik sat fokus på området.
Det er sådan nu, at donorfolderen kan hentes på en netside, og at man her kan melde sig til eller sige fra i forhold til at være organdonor.
Man kan faktisk også sætte kryds ved, om man ikke er afklaret.
Der er sendt donorfoldere ud til alle landets kommuner, som nu udleverer folderen, når de udsteder pas.
Undervisningsministeren har tilkendegivet, at hun vil bede de gymnasiale uddannelser om at sætte organdonation på som et emne, eksempelvis til fællesarrangementer, og har også haft en drøftelse med erhvervsuddannelserne, og der bliver taget initiativ til, at emnet bliver indfaset i grundfaget sundhed.
Med vedtagelsen af finansloven i 2007 blev Dansk Center for Organdonation oprettet, og det var på opfordring fra Dansk Folkeparti.
Man kan sige, at det, at centeret er blevet oprettet, i hvert fald har haft en stor betydning.
Centeret skal bl.a. sikre, at sundhedspersonale og nøglepersoner får den fornødne uddannelse og indsigt i emnet.
Og jeg kan konstatere, at det nu er sådan, at samtlige fem regioner har lokale nøglepersoner i form af læger og sygeplejersker, som har ansvar for organdonationsområdet.
Jeg kan ligeledes konstatere, at en aktiv og positiv tilgang til emnet sætter sig spor i form af resultater.
På Aalborg Sygehus har man arbejdet målrettet med organdonation og har fordoblet antallet af organdonorer.
Sygehuset holder med de pårørendes samtykke den døende patient, som er potentielt donor, i live i respirator med henblik på at kunne bruge organerne, når der indtræffer hjernedød.
Og det er sådan, at lægerne i perioden jo så bruger tiden til at have den tætte dialog med de pårørende, og det er måske her, den største indsats skal lægges.
For det er jo ofte sådan, at de pårørende, der står i situationen, er i chok, er i sorg, pludselig er kastet ud i en meget voldsom situation med de omstændigheder, der er, når de folk, der kommer ind, måske har været udsat for en voldsom trafikulykke eller en meget kraftig hjerneblødning.
Så der er jo ikke noget at sige til, at det er svært for de pårørende at træffe beslutningen, og der er slet ikke noget at sige til, at de pårørende har svært ved at træffe beslutningen, såfremt den, der ligger og er forulykket, ikke har givet klart tilsagn om, hvad denne ønsker.
Så vi vil meget gerne, at man bakker op om den opgave, som Dansk Center for Organdonation har fået, så centeret kan arbejde med en klarlægning af de eksisterende donorpotentialer; at sygehusene kan arbejde med at styrke deres indsats på området, eksempelvis ved at lade sig inspirere af det, der foregår i Aalborg; og at vi gør alt, hvad vi kan, for at nå op på et højere måltal.
Om det så skal ligge på 25 eller et andet tal, er jo noget, vi kan drøfte.
Men det er i hvert fald vigtigt, at vi har fokus på området, og vi vil gerne sige tak for, at vi fik mulighed for at drøfte emnet her i dag i Folketingssalen.